

**NAVODILO PACIENTOM ZA ZBIRANJE 24 URNEGA URINA S KONZERVANSOM**

Urin s konzervansom se zbira za preiskave: **kateholamini (adrenalin, noradrenalin, dopamin), VMA, 5-HIAA ali metanefrini (metanefrin, normetanefrin)**

Za naročeno preiskavo moramo poznati količino urina, ki ste ga izločili v 24 urah. Prosimo vas, da se držite spodnjih navodil, sicer bodo rezultati analize nepravilni.

Med. sestra na odvzemu vam bo dala **zbirno posodo za urin in stekleničko s konzervansom**. Konzervans je 10 mL 25% raztopina HCl, ki je jedka in strupena, zato ga ne smete zaužiti ali politi. V primeru stika s kožo in očmi prizadete dele spirajte z vodo, v primeru zaužitja spirajte usta, vendar ne popijte vode. Posvetujte se z zdravnikom.

Za določitev **kateholaminov, VMA, 5-HIAA ali metanefrinov 3 dni pred pričetkom zbiranja in med zbiranjem urina ne smete uživati:**

* Prave kave,
* pravega čaja,
* hrane z vanilinom (sladoled, čokolada, piškoti),
* ananasa,
* banan,
* mandljev, orehov, lešnikov,
* sirov,
* paradižnika,
* jajčevcev,
* avokada.

Prepovedano je uživanje alkohola.

Na rezultate zgornjih preiskav vplivajo tudi nekatera zdravila. O jemanju zdravil opomnite zdravnika ali sestro na odvzemu. O morebitni prekinitvi terapije se posvetujte z zdravnikom.

Točno ob določeni uri (npr. 7.00) izpraznite mehur v straniščno školjko. Od te ure dalje **zbirajte urin v zbirno posodo**, ki vam jo je dala med. sestra na odvzemu. Prejeti **konzervans dodajte prvi zbrani porciji urina**. Urin zbirate **24 ur, nobene porcije urina ne smete zavreči**. Zadnji vzorec urina dodajte v zbirno posodo ob isti uri naslednjega dne, kot ste pričeli z zbiranjem (npr. 7.00).

Zbirno posodo med zbiranjem hranite **na temnem in hladnem**. Po končanem zbiranju jo **čim prej prinesete** sestri na odvzemu.

Zbiranje urina preložite, če imate menstruacijo ali diarejo. O tem obvestite sestro, ki vam daje ustna navodila ali zdravnika, ki preiskavo naroči.